Halden, 27. august 2020

Nærmere begrunnelse - Innspill til rullering av kommuneplanens arealdel for Halden; Saugbrugs Nordøst

Norske Skog Saugbrugs AS vil med dette ytterligere begrunne og beskrive bakgrunnen for ovennevnte innspill.

Vår hovedmålsetning er:

* + Gjøre tilgjengelig nødvendig areal på østsiden av PM6 for investering i en storskala produksjonslinje på Norske Skog Saugbrugs AS (Saugbrugs)

Norske Skog Saugbrugs er en av tre større treforedlingsbedrifter i Norge og har avgjørende betydning for skognæringen i Norge. Som et lokalt industrilokomotiv gjennom over 160 år, har Saugbrugs vist at utvikling er og blir en sentral og helt avgjørende faktor for vår eksistens.

Sentralt om bakgrunnen:

* Saugbrugs jobber aktivt med en transformasjon av sin industrielle virksomhet.
* Saugbrugs jobber aktivt med å realisere flere utviklingsprosjekter.
* For en storstilt utbygging av nye produksjonslinjer på Saugbrugs, må nye arealer gjøres tilgjengelig
* Saugbrugs tilgjengelige arealer er for små for å realisere disse prosjektene
* Saugbrugs tilgjengelige arealer er begrenset på bysiden
* Saugbrugs nåværende tilgjengelige områder for større produksjonslinjer er begrenset på grunn av grunnforhold
* Annen virksomhet som dekommisjonering av IFE reaktoren, legger press på eksisterende arealer, infrastruktur og logistikkmuligheter
* Saugbrugs er selv eier av mulige arealer som kan benyttes, men disse krever godkjennelse/omregulering for å kunne benyttes

Kommuneplan for Halden – Samfunnsdelen 2018 – 2050 sier at hovedfokuset er å få opp sysselsettingsgraden i samfunnet. Saugbrugs har historisk vært en stor arbeidsgiver i vår kommune, og vil ved gjennomføring av ovennevnte initiativ kunne fortsette vår fremskutte rolle. For dette trenger vi areal tilgjengelig.

Samme plan beskriver «klima og miljøtilpasset fremtid» som sentralt i hele planperioden uansett forvaltningsnivå. I ovennevnte initiativ er bærekraft og miljøprofil helt sentralt – dette er produkter og aktiviteter som har både direkte og indirekte positiv effekt på klima og miljø.

* Saugbrugs har Norges største biobrenselskjel – denne vil kunne utnyttes fullt ut
* Saugbrugs deltar i prosjekt for CO2-fangst og lagring, dette kan bli arealkrevende

Saugbrugs har over flere år drevet forskning og utvikling rundt nye produkter, og er nå kommet til en fase hvor vi har behov for areal for å kunne produsere og kommersialisere disse, samt areal for ny, storskala industriutvikling.

Således vil en endring av formålet i tråd med vårt innspill direkte legge til rette for både:

* Sysselsetting
* Klima og miljøtilpasset fremtid

Kommuneplanens visjon – «Halden forberedt for omstilling» – stemmer fascinerende godt med Saugbrugs’ egen hverdag, og nettopp denne omstillingen er hva vi ønsker å kunne fortsette.

Setningen «I Halden skal arbeid, kunnskap og klima være viktigst, det gir også disse målene for planperioden» er sentral i planen, og nettopp arbeide, kunnskap og klima er alle elementer vi vil kunne øke i kommunen ved ovennevnte gjennomføring.

Innspilt areal er ca 52.000 m2. Alt innspilt areal eies av Saugbrugs.

Med vennlig hilsen

Norske Skog Saugbrugs AS

Henrik Bjørneby

Personal og organisasjonssjef